Λαϊκή Δημοκρατία του Ντονέτσκ

Δημοψήφισμα ανεξαρτησίας

Στις 11 Μαΐου έγιναν δημοψηφίσματα για την ανεξαρτησία στο Ντόνετσκ και το Λουγκάνσκ και οι αποσχιστές ηγέτες ανακοίνωσαν πως η μεγάλη πλειοψηφία των συμμετεχόντων είχε ψηφίσει υπέρ. Στις 24 Μαΐου, οι δύο αποσχισθείσες δημοκρατίες υπέγραψαν συμφωνία συγχώνευσης τους σε μια συνομοσπονδία με το όνομα Ομοσπονδιακή Πολιτεία της Νέας Ρωσίας.
Οι οργανωτές του δημοψηφίσματος ανέφεραν ότι το 89% ψήφισε υπέρ της αυτοδιοίκησης και το 10% ενάντια, με τη συμμετοχή να φτάνει στο 75%. Το αποτέλεσμα του δημοψηφίσματος δεν αναγνωρίστηκε από καμία κυβέρνηση. Η Γερμανία και οι ΗΠΑ ανέφεραν ότι τα δημοψηφίσματα δεν έχουν "δημοκρατική νομιμότητα", ενώ η ρωσική κυβέρνηση εξέφρασε "σεβασμό" για τα αποτελέσματα και παρότρυνε για πολιτισμένη υλοποίηση του αποτελέσματος.
Την επομένη του δημοψηφίσματος, το συμβούλιο της δημοκρατίας ανακήρυξε το Ντονέτσκ κυρίαρχο κράτος και "ζήτησε από τη Ρωσία να εξετάσει το θέμα της προσχώρησης της δημοκρατίας στη Ρωσική Ομοσπονδία". Ανακοίνωσε, επίσης, ότι δε θα συμμετείχε στις προεδρικές εκλογές της Ουκρανίας της 25ης Μαΐου. Σε απάντηση, "το Κρεμλίνο κάλεσε για διάλογο ανάμεσα στην κυβέρνηση του Κιέβου και τις νοτιοανατολικές περιοχές της χώρας, υπονοώντας ότι δεν είναι στα σχέδια της Μόσχας προσάρτηση τύπου Κριμαίας".

Ένοπλη σύρραξη

Στις 15 Απριλίου η προσωρινή κυβέρνηση του Κιέβου ανακοίνωσε την έναρξη στρατιωτικών επιχειρήσεων για να αντιμετωπίσουν τους ρωσόφωνους αντάρτες και στις 17 Απριλίου υπήρξε μια αποκλιμάκωση της έντασης καθώς η Ρωσία, οι ΗΠΑ και η ΕΕ συμφώνησαν σε έναν οδικό χάρτη για τον τερματισμό της κρίσης στην Ουκρανία. Οι αξιωματούχοι της Λαϊκής Δημοκρατίας όμως αδιαφόρησαν για τη συμφωνία και αποφάσισαν να συνεχίσουν την κατοχή των εδαφών μέχρι να συμφωνούταν η διεξαγωγή δημοψηφίσματος ή να παραιτούταν η προσωρινή κυβέρνηση του Κιέβου. 
Μαζικοί τάφοι ήρθαν στο φως στο Σλαβιάνσκ, που πέρασε στον έλεγχο της ουκρανικής κυβέρνησης, οι οποίοι σύμφωνα με την κυβέρνηση και άλλες πηγές φαίνεται να περιέχουν θύματα των εξεγερμένων αποσχιστών. Την ίδια περίοδο ο Αντρέι Λυσένκο, εκπρόσωπος του Συμβουλίου Άμυνας και Ασφάλειας της Ουκρανίας ανέφερε ότι εκατοντάδες σώματα εξεγερμένων μαχητών  βρέθηκαν σε πρόχειρους τάφους. Η πρωτεύουσα Ντονέτσκ που ελέγχεται από Ρωσόφωνους αυτονομιστές δέχθηκε πυρά όλμων από τον ουκρανικό στρατό και σύμφωνα με πληροφορίες υπάρχουν τουλάχιστον 1 νεκρός και τραυματίες μεταξύ του άμαχου πληθυσμού.
Η ουκρανική κυβέρνηση κατηγορήθηκε ότι χρησιμοποίησε βόμβες λευκού φωσφόρου απαγορευμένες από τις Συμβάσεις της Γενεύης περί απάνθρωπων όπλων. Η χρήση έγινε εναντίον αμάχων κατά τις επιθέσεις της στο Ντονέτσκ, κατηγορία που η κυβέρνηση αρνείται.

Πρόταση για ένωση με το Λουγκάνσκ

Ο πρωθυπουργός της αυτοανακηρυχθείσης Λαϊκής Δημοκρατίας του Ντονέτσκ Αλεξάντερ Ζαχαρτσένκο πρότεινε στις 18 Ιουλίου 2017 τη συγχώνευση της δημοκρατίας αυτής με τη Λαϊκή Δημοκρατία του Λουγκάνσκ σε ένα κράτος με την ονομασία Μικρά Ρωσία που όπως δηλώνει ο ίδιος, θα αντικαταστήσει το "αποτυχημένο κράτος της Ουκρανίας". Ο αρχηγός της δημοκρατίας του Λουγκάνσκ Ιγκόρ Πλονίτσκι απέρριψε την πρόταση, κάνοντας λόγο για "προσωπική πρωτοβουλία του Ζαχαρτσένκο".
Ο Αλεξάντερ Σαχαρτσένκο σκοτώθηκε μαζί με τον πρώτο αντιπρόεδρο της κυβέρνησης Αλεξάντρ Τιμοφέγιεφ σε βομβιστική επίθεση σε τοπικό καφέ, επίθεση για την οποία η Ρωσία κατηγορεί ευθέως την ουκρανική κυβέρνηση.

Εκλογές 2018

Στο Ντονέτσκ, όπως και στο Λουγκάνσκ, έγιναν γενικές εκλογές στις 11 Νοεμβρίου 2018. Πρόεδρος εξελέγη ο υπηρεσιακός πρόεδρος του Ντονέτσκ, Ντένις Πουσίλιν με ποσοστό 60,85% των  ψήφων. Στις ταυτόχρονες βουλευτικές εκλογές, η "Δημοκρατία του Ντονέτσκ" κέρδισε το 72,5% των ψήφων.
Οι εκλογές δεν αναγνωρίστηκαν από την [Ουκρανία]], ούτε από την ΕΕ και τις ΗΠΑ, οι οποίες έκαναν λόγο για παραβίαση του Πρωτοκόλλου του Μινσκ.